《同房宪部应旋》
唐代·储光羲

衡山法王子，慧见息诸苦。落发自南州，燕居在西土。

养正不因晦，得中宁患旅。旷然长虚闲，即理寄行补。

四句了自性，一音亦非取。橘柚故园枝，随人植庭户。

我地少安住，念天时启处。宪卿文昌归，愉悦来晤语。

车骑践香草，仆人沐花雨。长风散繁云，万里静天宇。

起灭信易觉，清真知有所。逍遥高殿阴，六月无炎暑。

微言发新偈，粲粲如悬圃。直心视惠光，在此大法鼓。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。